CELEX: 32010D0077
Language: sk
Date: 2010-02-09 00:00:00
Title: 2010/77/: Rozhodnutie Komisie z  9. februára 2010 , ktorým sa stanovuje nový termín na predkladanie dokumentácie pre terbutrín, ktorý sa má preskúmať v rámci desaťročného pracovného programu podľa článku 16 ods. 2 smernice Európskeho parlamentu a Rady 98/8/ES [oznámené pod číslom K(2010) 752] (Text s významom pre EHP)

10.2.2010   
            
            
               SK
            
            
               Úradný vestník Európskej únie
            
            
               L 37/72
            
         ROZHODNUTIE KOMISIE
   z 9. februára 2010,
   ktorým sa stanovuje nový termín na predkladanie dokumentácie pre terbutrín, ktorý sa má preskúmať v rámci desaťročného pracovného programu podľa článku 16 ods. 2 smernice Európskeho parlamentu a Rady 98/8/ES
   [oznámené pod číslom K(2010) 752]
   (Text s významom pre EHP)
   (2010/77/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2,
   keďže:
   
               (1)
            
            
               Nariadením Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa ustanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, I A alebo I B k smernici 98/8/ES. Terbutrín sa v tomto zozname uvádza pri výrobkoch typu 7, 9 a 10.
            
         
               (2)
            
            
               Pôvodný účastník, ktorý notifikoval terbutrín pre výrobky typu 7, 9 a 10, svoju účasť na kontrolnom programe ukončil. Podľa článku 11 ods. 2 nariadenia (ES) č. 1451/2007 preto Komisia o tejto skutočnosti informovala členské štáty. Táto informácia bola 22. júna 2007 zverejnená aj elektronicky.
            
         
               (3)
            
            
               V súlade s článkom 12 ods. 1 nariadenia (ES) č. 1451/2007 prejavili do troch mesiacov od elektronického uverejnenia tejto informácie záujem o prevzatie úlohy účastníka pre terbutrín pre jeden alebo viac výrobkov typu 7, 9 a 10 tri podniky.
            
         
               (4)
            
            
               Podľa článku 9 ods. 2 písm. d) nariadenia (ES) č. 1451/2007 bol pre výrobky typu 7, 9 a 10 termín na predloženie úplnej dokumentácie 31. októbra 2008. V článku 12 ods. 3 druhom pododseku nariadenia (ES) č. 1451/2007 sa stanovuje, že ak Komisia dovolí záujemcovi prevziať úlohu účastníka, ktorý ukončil svoju účasť, môže v prípade potreby rozhodnúť o predĺžení príslušnej lehoty na predloženie úplnej dokumentácie.
            
         
               (5)
            
            
               Vzhľadom na nedorozumenie súvisiace s termínom je primerané predĺžiť termín na predkladanie dokumentácie pre terbutrín pre výrobky typu 7, 9 a 10 do 1. marca 2010.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Novým termínom na predkladanie dokumentácií pre terbutrín (číslo ES: 212-950-5; číslo CAS: 886-50-0) pre výrobky typu 7, 9 a 10 je 1. marec 2010.
   Článok 2
   Toto rozhodnutie je určené členským štátom.
   
      V Bruseli 9. februára 2010
      
         
            Za Komisiu
         
         Stavros DIMAS
         
            člen Komisie
         
      
   
   
      (1)  Ú. v. ES L 123, 24.4.1998, s. 1.
   
      (2)  Ú. v. EÚ L 325, 11.12.2007, s. 3.